Aggressiivisuus viranomaisia ja hoitohenkilöstöä kohtaan on kasvanut. Rikostilastoissa uhkaavat tilanteet eivät näy, mutta ne lyövät leimansa poliisin työhön.

Poliisia pyydetään nykyisin yhä enemmän turvaamaan muiden viranomaisten ja hoitohenkilökunnan työtä. Oulun poliisilaitoksen ylikomisario Arto Autio sanoo, että aggressioiden aiheuttamat pahoinpitelyt eivät kuitenkaan ole lisääntyneet.

Turvattomuuden tunne on lisääntynyt. Arto Autio

– Sen sijaan viranomaisten auktoriteetti on murenemassa, ja auttajien työtä tavallaan väheksytään, Arto Autio sanoo, mutta huomauttaa, ettei siitä toistaiseksi tarvitse kantaa laajemmin huolta.

Lisäksi poliisin virantoimituksessaan kohtaamasta uhkasta on viime aikoina keskusteltu paljon.

– Taustalla on varmaan montakin erilaista tekijää. Yleisestikin turvattomuuden tunne on lisääntynyt, vihamielinen kirjoittelu sosiaalisessa mediassa on kasvanut ja usein muu media toistaa yksittäisiä tapahtumia ja niitä voi syntyä mielikuva, että tilanteita olisi enemmän kuin niitä todellisuudessa onkaan.

Maailmalta mallia

Autio arvelee, että taustalla voi olla opittu ja omaksuttu ilmiö, kun poliisia häiritään virkatehtävän suorittamisen yhteydessä.

– Valitettavasti tällainen on lisääntynyt. Ehkä selittävänä tekijänä on se, että maailmalta leviää kuvia esimerkiksi mielenosoituksista, joissa hyökätään poliisia kohtaan.

Aiemmin asialla olivat pääsääntöisesti humalaiset. Arto Autio

Suomessa poliisin tehtävänä on muun muassa huolehtia yleisestä järjestyksestä ja turvallisuudesta, mutta myös turvata mielenilmaukset.

– Kun sitten tällaisessa tilanteessa ryhdytään osoittamaan mieltä poliisia kohtaa, niin mallia on todennäköisesti otettu maailmalta, Arto Autio pohtii ja lisää, että poliisin asiakaskunnan kansainvälistyminen voi tuoda esiin tällaisia ilmiöitä.

Poliisia ja poliisin toimintaa on Aution mukaan kritisoitu kautta aikojen.

– Aiemmin asialla olivat pääsääntöisesti humalaiset. Nykyisin poliisin työtä häiritsevät ja häiriköivät tolkuissaan olevat ja selvät ihmiset, Arto Autio kertoo.

Sosiaalisen median varjopuoli

Poliisi tietää ja tiedostaa, että virkatoimia seurataan ja tallennetaan nykyisin erittäin hanakasti.

Kyllä tässä kaipaa takaisin niin sanottuja hyviä käytöstapoja. Arto Autio

– Sosiaalinen media on tuonut tämän esiin. On hyvin tavallista, että sivulliset kuvaavat jonkin tapahtuman ja laittavat sen sitten nettiin tai Youtubeen, Arto Autio kertoo.

Myös palo- ja pelastushenkilökunta on joutunut tehtäviä hoitaessaan vihamielisten purkausten kohteeksi. Aution mukaan vaikuttaa siltä, että viranomaisten työn vastustaminen ei olisi moraalisesti niin tuomittavaa kuin aiempina vuosina.

– Kyllä tässä kaipaa takaisin niin sanottuja hyviä käytöstapoja kaikin puolin, Arto Autio sanoo.